**Debreceni Egyetem**

**Általános Orvostudományi Kar**



**PÁLYÁZATI FELHÍVÁS**

**Doktorandusz Kiegészítő Ösztöndíj**

**BSI**

Debrecen

2024

# 1. A pályázat célja

A Debreceni Egyetem Általános Orvostudományi Kar (a továbbiakban: DE ÁOK) Biofizikai és Sejtbiológiai Intézet által elindított pályázati program célja a doktorandusz hallgatók megélhetésének támogatása és a doktori iskolák utánpótlásának segítése.

A program keretében az alábbi célcsoport támogatható:

* azon PhD hallgató, aki nappali tagozaton, állami/nem állami ösztöndíjas finanszírozási formában, magyar/angol nyelvű képzésben vesz részt
* kutatómunkáját a Biofizikai és Sejtbiológiai Intézetében végzi, az Intézet/Tanszék egy oktatójának/kutatójának témavezetésével vagy társtémavezetésével.

A pályázaton nem vehetnek részt

- levelező tagozatos PhD hallgatók,

- passzív jogviszonnyal rendelkező PhD hallgatók,

- MD PhD jogviszonyú PhD hallgatók

Az ösztöndíj a pályázat benyújtásának félévétől a doktorandusz hallgató képzési jogviszonyának végéig tartó teljes időtartamra nyerhető el, a tanulmányi és kutatási, valamint a kutatási és disszertációs szakaszra egyaránt, azaz legfeljebb 4 évre (8 félévre), évente 12 hónapra. A vállalt feladatok teljesítéséről a hallgató minden szemeszter végén jelentést készít, amelyet témavezetője véleményez és a véleményről értesíti a DE ÁOK BSI igazgatóját.

**2. Pályázatban vállalt feladatok**

Pályázó az alább felsorolt feladatok közül szemeszterenként legalább kétféle tevékenység ellátását vállalja a Biofizikai és Sejtbiológiai Intézetben az alábbi csoportokból 1-1 (egy az A jelű és egy a B jelű feladatokból):

A1. Szemeszterenként legalább egy, 2-6 óra/hét óraszámú egyetemi kurzus (gyakorlat, szeminárium) tartása magyar vagy angol nyelven, részvétel a számonkérésekben.

A2. Részvétel a doktori témán túlmutató tanszéki/intézeti kutatómunkában.

B1. Alap-, illetve mesterszakos hallgatók tutorálása rendszeres foglalkozások keretében (pl. labormunka, diplomamunka készítés) legalább 6 alkalom/szemeszter (2x60 perc/alkalom időtartam).

B2. Középiskolások számára szervezett Sántha Kálmán táborokban, a témavezető oktató munkájának segítése.

B3. Középiskolákban a kar képzéseit népszerűsítő előadás tartása (legalább 5 alkalom, pl. DExpo).

B4. Aktív részvétel a Debreceni Egyetem Kutatók éjszakája rendezvénysorozat Biofizikai és Sejtbiológiai Intézet által koordinált rendezvényein, a rendezvények megtervezése, lebonyolításának segítése.

B5. TDK hallgatók toborzása, bevezetése a kutatási alapismeretekbe (legalább 10 óra foglalkozás).

# 3. A díjazás formája

A célcsoport jogviszonyának megfelelően- ösztöndíj kiegészítés.

Összege havi bruttó 50.000.-Ft.

Kérjük a pályázókat, hogy a Neptun Elektronikus Tanulmányi Rendszerben megtalálható személyi adataikat ellenőrizzék, szükség esetén azokat javíttassák az illetékes kari tanulmányi osztállyal vagy az annak feladatait ellátó más egyetemi szervezettel.

Bármely ösztöndíj utalásának technikai feltétele, hogy a Neptun-rendszerben a hallgató bankszámlaszáma, magyarországi adóazonosító jele és állandó lakcíme (helyesen) fel legyen tüntetve.

# 4. A pályázatok benyújtásának határideje

A pályázatokat 2024. szeptember 01-től jelen pályázati felhívás visszavonásáig lehet benyújtani.

A pályázati felhívás -szemeszterenként- a Biofizikai és Sejtbiológiai Intézet hivatalos honlapján (https://biophys.unideb.hu) kerül meghirdetésre, a beérkezési határidővel együtt. A határidő után benyújtott pályázatok nem kerülnek elbírálásra.

A pályázat eredményéről a pályázók a megítélt ösztöndíj-kiegészítés első folyósításának hónapjában e-mail-en kapnak értesítést.

# 5. Benyújtható pályázatok száma

Jelen Pályázati Felhívás keretében egy Pályázó több pályázatot is benyújthat, de a pályázatok között időbeli átfedés nem lehetséges.

# 6. A pályázatok benyújtásának módja és helye

A pályázatnak tartalmaznia kell a kitöltött és aláírással ellátott pályázati űrlapot, a pályázó nyilatkozatát a vállalt tevékenységről és a feltételeknek való megfelelésről, valamint a témavezető aláírását a feladatok elvégzésének engedélyezéséről.

A pályázatokat a DE ÁOK Biofizikai és Sejtbiológiai Intézet Titkárságán személyesen lehet leadni. A borítékra kérjük ráírni: Doktorandusz Kiegészítő Ösztöndíj BSI.

# 7. A pályázat irányítója és lebonyolítója

A pályázat szakmai irányítói és lebonyolítói a DE ÁOK Biofizikai és Sejtbiológiai Intézet, a Biofizikai Tanszék, a Biomatematikai Tanszék és a Sejtbiológiai Tanszék.

Az ösztöndíj-kiegészítés odaítéléséről a DE ÁOK Biofizikai és Sejtbiológiai Intézet igazgatója dönt.

# 8. A díj finanszírozásának módja

A megítélt díjazás kifizetésének elindítására legkésőbb a pályázat elnyerését követő hónapban kerül sor.

A doktorandusz kiegészítő ösztöndíj folyósítása megszűnik, amennyiben az ösztöndíjat elnyert PhD hallgató

* jogviszonyának jellege megváltozik (passzív félévet vesz igénybe)
* valamilyen egyéb forrásból (pl. kutatási projekt) olyan összegű megbízási díjban, ösztöndíjban részesül, ami kizárja az ösztöndíj-kiegészítést.

A változás tényéről, indokairól, valamint a változás megítélése szempontjából releváns valamennyi körülményről a pályázatot elnyert hallgató 8 napon belül köteles írásban értesíteni az Intézetet a [biophys@med.unideb](mailto:biophys@med.unideb) e-mail címen.

A fenti kizáró okok megszüntetését követően van lehetőség újra pályázni.

A doktorandusz kiegészítő ösztöndíj folyósítása megszűnik és nincs lehetőség újra pályázni, amennyiben az ösztöndíjat elnyert PhD hallgató

* doktorandusz jogviszonya megszűnik,
* megsérti a Debreceni Egyetem etikai, illetve tudományetikai normáit,
* sikertelen komplex vizsgát tesz, ez esetben az ösztöndíj akkor sem indítható újra, ha az ismételt vizsga sikeres,
* félév végi tanulmányi-kutatási beszámolóját az illetékes doktori iskola bármilyen ok miatt nem fogadja el,
* határidőre nem készíti el beszámolóját a doktorandusz kiegészítő ösztöndíj megállapodásában vállalt feladatainak végrehajtásáról a félév során,
* az illetékes témavezető/intézetigazgató a hallgató beszámolóját nem fogadja el.

További információ elektronikusan a [biophys@med.unideb](mailto:biophys@med.unideb) e-mail címen kérhető.

Prof. Dr. Panyi György s.k.

intézetigazgató egyetemi tanár